[{"text_idx": "#000000", "text": "Cynlluniau \u00a316m ar gyfer gwasanaethau niwrolegol"}, {"text_idx": "#000002", "text": "Mae cynlluniau gwerth \u00a316m ar gyfer ysbyty arbenigol niwrolegol wedi eu cymeradwyo gan Llywodraeth Cymru."}, {"text_idx": "#000003", "text": "Bydd gwasanaethau arbenigol niwrolegol ac adsefydlu'r cefn yn Ysbyty Rookwood yn symud o Landaf i uned newydd yn Ysbyty Athrofaol Llandochau erbyn 2017."}, {"text_idx": "#000005", "text": "Yn o\u0302l Prif Weinidog Cymru Carwyn Jones, bydd y symudiad yn darparu \"gwasanaeth cwbl fodern sy'n canolbwyntio ar y claf\"."}, {"text_idx": "#000006", "text": "Dywedodd Llywodraeth Cymru y byddai'r buddsoddiad yn golygu y gall Bwrdd Iechyd Caerdydd a'r Fro wella gofal i gleifion oherwydd bydd gwasanaethau ar safle ysbyty gyda chysylltiadau a\u0302 gwasanaethau arbenigol eraill."}, {"text_idx": "#000007", "text": "Disgrifiad o\u2019r llun, Gallai'r uned newydd yn Ysbyty Athrofaol Llandochau fod ar agor erbyn haf 2017"}, {"text_idx": "#000009", "text": "Ychwanegodd y byddai'r cyfleusterau newydd yn rhoi'r cyfle gorau posibl i gleifion wella ac i staff ddarparu'r gofal gorau posib."}, {"text_idx": "#000011", "text": "\"Rwy'n falch iawn o allu cymeradwyo cynlluniau cychwynnol ar gyfer buddsoddiad o \u00a316.3m fydd yn caniata\u0301u i'r gwasanaethau hyn gael eu hadleoli i gyfleusterau modern, gan wireddu'r uchelgais o ddarparu gwasanaeth cwbl fodern sy'n canolbwyntio ar y claf.\""}, {"text_idx": "#000012", "text": "Bydd y bwrdd iechyd nawr yn datblygu achos busnes llawn i'w gymeradwyo'n derfynol gan Lywodraeth Cymru."}, {"text_idx": "#000016", "text": "Bwrdd iechyd yn ymddiheuro wedi bron i ddegawd"}]